Tietoa kilpailuista

Vuorisuo sijaitsee n. 10km Hyrynsalmelta etelään, 5-tien varrella. Osoite Vuorisuolle on Pölhövaarantie 61. Ukkohallan matkailukeskuksesta matkaa suolle eli peliareenalle on n. 25km. Matkan pääset kulkemaan omalla autolla tai suobussilla, jolle löytyy erillinen aikataulu oikealla puolen olevasta valikosta.

Omalla autolla saapuville löytyy suoareenan läheisyydestä iso parkkipaikka, josta matkaa Suoareenalle on noin 800m kävellen. Parkkialueella on opastus.

Suoareenalla pelaajia palvelee Turnauspalvelu, josta saat viimehetken tiedot peliaikatauluista ja -kentistä. Myös mahdolliset reklamaatiot tulee ilmoittaa Turnauspalvelulle. Turnauspalvelu sijaitsee suoalueen päätien varrella.

Suoareenalta löytyy pelaajien käyttöön tarkoitetut bajamajat (wc:t), saunat ja peseytymistilat, sekä lampi minne voit pulahtaa viilentämään tunteita pelien jälkeen.

Suovieraita ja nälkäisiä pelaajia alueella palvelee uudistettu suoravintolakatu, jossa on tarjolla monen moisia herkkuja. Myös gluteenittomuus on huomioitu tarjonnassa Alueella on anniskelualue, jonne ikäraja on K-18.

Suomyymälä löytyy myös anniskelualueen yhteydestä, kojun/teltan muodossa, missä myydään Swamp Soccer t-paitoja, sekä Swamp Rock -lippuja. Sieltä voit varata myös VIP-saunavuorot.

Alueella on ensiapupäivystys, suoalueen pääportin vieressä. Vesipiste käsienpesuun sijaitsee läpikulkevan hiekkatien päässä, lähellä bajamajoja.